Slik håper Google å nå også dem som er mindre opptatt av pris og mer opptatt av at det «bare virker». De som til nå har foretrukket Iphone, altså.
Det som egentlig ligger bak, er likevel neppe ønsket om å utkonkurrere Apple som mobilprodusent. Det Google i stedet er ute etter, er å forsikre seg om at vi alle daglig bruker deres nyeste kunstige intelligens (AI). Sundar Pichai gikk så langt som til å si at vi nå går fra en verden der «mobil først» var mantraet, til en fremtid der «AI først» dominerer tankegangen.
Google Assistant er navnet på selskapets ulike fremstøt for å skape et eget Google for hver og en av oss. Denne assistenten skal kjenne oss godt personlig, og selv langt på vei snakke slik vi selv gjør. Den skal være tilgjengelig for oss overalt, enten vi har mobilen i hånden, sitter på kjøkkenbenken eller ligger i sofaen uten mobilen i nærheten.